《李木庵先生壁上观李松岚画松歌》
清代·宫鸿历

松岚画松谁与匹，毕宏以来推劲敌。数尺根株一百盘，惯将拗笔摹高格。

学士壁间画五松，高枝樛结如苍龙。苍龙夜挟雷雨至，五松岳立争豪雄。

瘦蛟蟠纸多棱节，虎脊熊腰姿态绝。老干常捎三峡云，新枝已屈千钧铁。

风条露叶故依然，化工入手天无权。水墨经营极意匠，晴烟不断青𧐖蜷。

噫嘻艳蕊浓花世所尚，吾徒冷落知谁向？无用霜皮四十围，有时白发三千丈。

愿君宝此后凋心，桃李春风莫惆怅。

作者简介：清江苏泰州人，字友鹿，一字槱麓，别字恕堂。康熙四十五年进士。入翰林，纂《合璧连珠集》、《二十一史连珠集》。有《恕堂诗钞》。